CELEX: 32016R1851
Language: lt
Date: 2016-06-14 00:00:00
Title: 2016 m. birželio 14 d. Komisijos deleguotasis reglamentas (ES) 2016/1851, kuriuo priimama Tarybos reglamente (EB) Nr. 577/98 nustatyto darbo jėgos atrankinio tyrimo 2019–2021 m. ad hoc modulių programa (Tekstas svarbus EEE)

20.10.2016   
            
            
               LT
            
            
               Europos Sąjungos oficialusis leidinys
            
            
               L 284/1
            
         KOMISIJOS DELEGUOTASIS REGLAMENTAS (ES) 2016/1851
   2016 m. birželio 14 d.
   kuriuo priimama Tarybos reglamente (EB) Nr. 577/98 nustatyto darbo jėgos atrankinio tyrimo 2019–2021 m. ad hoc modulių programa
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 7a straipsnio 4 dalį,
   kadangi:
   
               (1)
            
            
               pagal Reglamentą (EB) Nr. 577/98 būtina apibrėžti 2019, 2020 ir 2021 m. ad hoc modulių programos dalis;
            
         
               (2)
            
            
               būtina turėti išsamių ir palyginamų duomenų apie darbo organizavimą ir darbo laiko tvarką rinkinį ir išsamesnių duomenų apie dalyvavimą darbo rinkoje, kad būtų galima stebėti pažangą siekiant bendrų strategijos „Europa 2020“ tikslų;
            
         
               (3)
            
            
               atsižvelgiant į vykstančias diskusijas dėl darbo rinkos lankstumo ir užimtumo garantijų pusiausvyros (2) ir į būtinybę Europos įmonėms ir darbuotojams geriau prisitaikyti – pagrindinį Europos užimtumo strategijoje ir užimtumo gairėse (3) pabrėžtą klausimą, būtina gauti duomenų, atliekant platų Europos lygmens tyrimą apie naujų darbo organizavimo būdų ir darbo laiko tvarkos taikymo mastą ir su tuo susijusią darbuotojų patirtį;
            
         
               (4)
            
            
               Komunikate „2014–2020 m. ES darbuotojų saugos ir sveikatos strateginė programa“ (4) Komisija pabrėžė, kaip svarbu geriau rinkti statistinius duomenis apie nelaimingus atsitikimus darbe ir profesines ligas, profesinį poveikį ir su darbu susijusias ligas. Pradėjus taikyti naują ad hoc modulį dėl nelaimingų atsitikimų darbe ir su darbu susijusių sveikatos problemų, turėtų būti įmanoma palyginti valstybių narių pagal Europos nelaimingų atsitikimų darbe statistikos projektą pateiktus duomenis su žmonių padėtimi darbo rinkoje ir rinkti duomenis apie su darbu susijusias sveikatos problemas. Be to, pagal minėtą modulį turėtų būti įmanoma gauti informacijos apie profesinius fizinės sveikatos ir psichinės būklės rizikos veiksnius;
            
         
               (5)
            
            
               Komunikate „Europos migracijos darbotvarkė“ (5) Komisija pripažino, kad reikia parengti su migracija susijusių struktūrinių veiksmų. Turėtų būti skatinamos migrantų integracijos priemonės, įskaitant iniciatyvas, kuriomis siekiama tobulinti kalbinius gebėjimus ir profesinius įgūdžius, lengvinti kvalifikacijų pripažinimą ir galimybę patekti į darbo rinką. Be to, vienoje iš pagrindinių Tarybos rekomendacijoje (ES) 2015/1184 (6) nurodytų sričių daugiausia dėmesio skiriama pastangoms šalinti kliūtis dalyvauti darbo rinkoje ir mažinti palankių sąlygų neturinčių asmenų užimtumo atotrūkį, įskaitant skirtumą tarp Sąjungos ir trečiųjų šalių piliečių. Šiomis aplinkybėmis reikia išsamių duomenų apie migrantų padėtį darbo rinkoje, kad būtų galima sukurti patikimą faktais pagrįstą sprendimų priėmimo pagrindą,
            
         PRIĖMĖ ŠĮ REGLAMENTĄ:
   1 straipsnis
   Šiuo reglamentu patvirtinama priede išdėstyta darbo jėgos atrankinio tyrimo 2019, 2020 ir 2021 m. ad hoc modulių programa.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 77, 1998 3 14, p. 3.
   
      (2)  Lankstumo ir užimtumo garantijų pusiausvyra – tai integruota strategija, kuria siekiama vienu metu didinti lankstumą ir saugumą darbo rinkoje. Ja siekiama suderinti darbdavių lanksčios darbo jėgos poreikius ir darbuotojų saugumo bei tikrumo, kad jiems neteks ilgai būti bedarbiais, reikmes.
   
      (3)  2015 m. spalio 5 d. Tarybos sprendimas (ES) 2015/1848 dėl valstybių narių užimtumo politikos gairių 2015 m. (OL L 268, 2015 10 15, p. 28).
   
      (4)  COM(2014) 332 final, 2014 m. birželio 6 d.
   
      (5)  COM(2015) 240 final, 2015 m. gegužės 13 d.
   
      (6)  2015 m. liepos 14 d. Tarybos rekomendacija (ES) 2015/1184 dėl valstybių narių ir Europos Sąjungos ekonominės politikos bendrų gairių (OL L 192, 2015 7 18, p. 27).
   
      PRIEDAS
      
         DARBO JĖGOS TYRIMAS
      
      
         2019–2021 m. daugiametė ad hoc modulių programa
      
      
         Darbo organizavimas ir darbo laiko tvarka
      
      
         Ataskaitinis laikotarpis – 2019 m.
      
         Submoduliai (sritys, apie kurias reikia pateikti išsamesnės informacijos):
      
      
                   
               
               
                  1 submodulis. Darbo laiko lankstumas
                  
                     Tikslas– pateikti išsamesnių duomenų apie tai, kaip darbuotojai gali priimti sprendimus dėl savo darbo laiko ir nebuvimo darbe, taip pat apie tai, kaip dažnai reikalaujama, kad darbuotojai pakeistų savo darbo laiką.
               
            
                   
               
               
                  2 submodulis. Metodai darbo vietoje
                  
                     Tikslas– gauti informacijos apie laiko stygių, tiesioginį valdymą ir savarankiškumą darbo aplinkoje.
               
            
                   
               
               
                  3 submodulis. Darbo vieta
                  
                     Tikslas– pateikti išsamesnių duomenų apie darbo vietą ir laiką, reikalingą kelionei iš namų į darbą.
               
            
         Nelaimingi atsitikimai darbe ir kitos su darbu susijusios sveikatos problemos
      
      
         Ataskaitinis laikotarpis – 2020 m.
      
         Submoduliai (sritys, apie kurias reikia pateikti išsamesnės informacijos):
      
      
                   
               
               
                  1 submodulis. Nelaimingi atsitikimai darbe
                  
                     Tikslas– nustatyti nelaimingus atsitikimus darbe, per kuriuos susižeista, jų rūšis ir tai, kaip jie susiję su prarastomis darbo dienomis ar negalia.
               
            
                   
               
               
                  2 submodulis. Su darbu susijusios sveikatos problemos
                  
                     Tikslas– nustatyti fizinės ar psichinės sveikatos problemas, kurios atsirado arba pablogėjo dėl darbo, jų rūšis ir tai, kaip jos susijusios su prarastomis darbo dienomis ar negalia.
               
            
                   
               
               
                  3 submodulis. Fizinės sveikatos ir (arba) psichinės būklės rizikos veiksniai
                  
                     Tikslas– išanalizuoti, ar darbuotojai yra veikiami rizikos veiksnių, galinčių pakenkti jų fizinei ir (arba) psichinei sveikatai.
               
            
         Migrantų ir jų tiesioginių palikuonių padėtis darbo rinkoje
      
      
         Ataskaitinis laikotarpis – 2021 m.
      
         Submoduliai (sritys, apie kurias reikia pateikti daugiau informacijos)
      
      
                   
               
               
                  1 submodulis. Bendroji informacija
                  
                     Tikslas– pateikti išsamesnių duomenų apie migrantus ir jų tiesioginius palikuonius (1), t. y. apie tėvų išsilavinimą ir pagrindinę migravimo priežastį.
               
            
                   
               
               
                  2 submodulis. Kalbiniai gebėjimai
                  
                     Tikslas– gauti informacijos apie tai, kaip migrantai patys vertina savo kalbinius gebėjimus.
               
            
                   
               
               
                  3 submodulis. Su dalyvavimu darbo rinkoje susijusios kliūtys ir parama
                  
                     Tikslas– gauti informacijos apie kliūtis dalyvauti darbo rinkoje (pavyzdžiui, užsienyje įgytų kvalifikacijų pripažinimas arba su kitos šalies kilme susijusios kliūtys) ir individualius darbo paieškos būdus.
               
            
         (1)  Migrantai čia apibrėžiami kaip užsienyje gimę asmenys, kurie gali būti ir trečiųjų šalių piliečiai. Tiesioginiais migrantų palikuoniais turėtų būti laikomi antros kartos imigrantai, t. y. toje šalyje gimę asmenys, kurių bent vienas iš tėvų yra gimęs užsienyje.